Hiraeth am Olwen
Fe rua'r wendon heno 
Rhwng Olwen deg a mi; 
Ond myn fy meddwl grwydro 
I chwilio am dani hi. 

Anfonaf awel esmwyth, 
Tros donnau'r eigion hallt, 
I wylio hun ei hemrynt, — 
I orffwys yn ei gwallt; 

A suo cwyn felusddwys 
Unigedd prydydd prudd, 
A'r hiraeth draetha 'i hanes 
Mewn dagrau ar ei rudd. 

A'r lleuad wen sy'n caru 
Mynyddoedd Cymru gu 
Gaiffwisgo breuddwyd Olwen 
Yn lliwiau'r amser fu, — 

Yr amser diofal dreuliwyd 
Mewn llawer melus hynt 
Ar lwybrau grug y mynydd 
Yn nwyf y dyddiau gynt. 

Aeth heibio'r oriau hynny, 
A'r beddrod ddaeth yn nes; 
Ond nis gall serch heneiddio, 
Na chariad golli 'i wres. 
R Silyn Roberts